An Bagyong Clara, bisto sa nasyon sa apod na Bagyong Rubing, nagwalat nin pagbaha sa norteng Pilipinas asin Sur Tsina kan Setyembre 1981. Enot na nanuparan an maraot na panahon kan Setyembre 11 na harani sa Ponape. Pagkatapos maghiro pa-sulnopan, paluway-luway na nabilog an nasabing sistema kan panahon asin nagdagdag pa an mga aktibidad kan pag-uran. Kan Setyembre 16, naabot ni Clara an estado kan sarong tropikal na bagyo. Makalihis an duwang aldaw, naabot ni Clara an kusog kan sarong bagyo asin sunod nang nagpuon na mas magkusog pa sa kaskas na paghiro. Kan Setyembre 19, naabot kaini an pinakasagad kaining kusog bago naghugpa sa daga kan norteng puro kan Luzon. Mantenido an pagluya ni Clara pagkatapos na magtama sa kadagaan. Kan Setyembre 20, mas nagluya pa an kusog kaini mantang nasa kadagatan kan sur Tsina. Pagkasunod na aldaw, naghiro ini hali sa kadagatan pasiring sa sirangan pa-norteng sirangan kan Hong Kong mantang bitbit pa an kusog kan sarong bagyo bago kaskas na nalusaw sa kadagaan.